26/05/2016 | Administración LocalMunicipal
Santiago de Compostela
Secretaría Xeral
Anuncio de aprobación definitiva do Regulamento do Consello Municipal de Turismo e Cidade de Santiago de Compostela

A N U N C I O O Concello de Santiago de Compostela, en sesión plenaria ordinaria celebrada o día 28 de abril de 2016, aprobou definitivamente o Regulamento do Consello Municipal de Turismo e cidade de Santiago de Compostela. O texto do Regulamento definitivamente aprobado ten o seguinte contido: REGULAMENTO DO CONSELLO MUNICIPAL DE TURISMO E CIDADE DE SANTIAGO DE COMPOSTELA PREÁMBULO Santiago de Compostela é unha cidade na que o fenómeno do turismo tivo un significativo crecemento nas últimas décadas, consolidándose como o primeiro destino por número de visitantes de Galicia e un dos principais destinos culturais do noroeste da península ibérica. A personalidade da nosa cidade, capaz de expoñer nunha soa urbe a maioría da riqueza singular da cultura galega, atrae cada ano a milleiros de cidadáns de todo o mundo que chegan á nosa cidade a través dos seus Camiños. Pero o éxito turístico dunha cidade histórica como Santiago de Compostela non debe medirse so no número de visitantes, senón que se depende tamén do desenvolvemento de políticas turísticas sectoriais, e da coordinación de políticas municipais con aplicación urbana para que ese éxito económico sexa sostible e convivible. Na configuración dos negocios e produtos turísticos, na súa promoción e comercialización, interveñen multitude de axentes de diverso carácter, tanto público como privado, e de diversos ámbitos (transporte, aloxamentos, gastronomía, oferta complementaria, infraestrutura, servizos públicos, promoción, comercialización, etc.). Polo tanto, é necesario que todos estes elementos da cadea que configura o sistema turístico, actúen de forma coordinada, é dicir, cuns obxectivos comúns, cunhas estratexias comúns, e cunhas actuacións coordinadas. Neste senso, e co obxectivo de incrementar a cooperación entre os diferentes axentes públicos e privados que participan no desenvolvemento do turismo e garantir a calidade, a sostibilidade e a competitividade turística da cidade, así como a súa sostenibilidade, o Concello de Santiago de Compostela promove a creación do Consello Municipal de Turismo e Cidade. Polo tanto, o Consello Municipal de Turismo e Cidade é un instrumento de diálogo, colaboración e asesoramento da política turística municipal, e se configura como un órgano de participación e debate no proceso de toma de decisións da política turística local. Artigo 1.º.–Creación. Créase o Consello Municipal de Turismo e Cidade do Concello de Santiago de Compostela, coas atribucións, estrutura e funcionamento determinados no presente regulamento. Artigo 2.º.–Ámbito. As funcións a desenvolver polo Consello Municipal de Turismo e Cidade circunscríbense territorialmente ao termo municipal de Santiago de Compostela. Artigo 3.º.–Natureza. O Consello Municipal de Turismo e Cidade é un órgano colexiado de participación, de carácter complementario, establecido en base ás previsións que sobre participación cidadá nos asuntos municipais dispón o artigo 71 da Lei 5/97 do 22 de xullo, da Administración Local de Galicia, os artigos 1 e 69 da LRBRL e na restante normativa de ámbito estatal e local, nomeadamente no Regulamento de Participación Cidadá do Concello de Santiago de Compostela; sen prexuízo do exercicio das facultades de decisión dos órganos representativos regulados por lei. De conformidade coas determinacións legais citadas no parágrafo anterior e nos artigos 130 do R. D. 2568/1986, de 28 de novembro, polo que se aprobou o Regulamento de Organización, Funcionamento e Réxime Xurídico das Entidades Locais (ROF), e no Título IV do Regulamento de Participación Cidadá, terá carácter consultivo e asesor nas materias relacionadas co turismo. En consecuencia, configúrase como órgano permanente de participación, asesoramento, consulta, proposta, información, comunicación e debate. Artigo 4.º.–Funcións. As funcións do Consello Municipal de Turismo e Cidade son as seguintes: 1. Servir de canle de participación e diálogo dos interlocutores sociais no desenvolvemento da política turística do Concello de Santiago, en orde a acadar acordos ao respecto.2. Propor aos órganos municipais competentes criterios de actuación na liña do desenvolvemento e sostenibilidade do turismo e participar no seguimento da xestión municipal.3. Informar e ser informado sobre asuntos específicos do sector e propoñer alternativas concretas aos problemas existentes na área de turismo para que sexan tratados polos órganos municipais competentes.4. Ser informado dos ditames aprobados polas respectivas comisións informativas, e das resolucións e acordos do Alcalde, Pleno, Xunta de Goberno Local e empresa municipal de turismo (INCOLSA), respecto daqueles temas relacionados co seu obxecto específico.5. Emitir informes, por iniciativa propia ou do Concello, sobre materias das súa competencia.6. Emitir e formular propostas e suxestións en relación co funcionamento dos servizos e organismos públicos municipais correspondentes.7. Presentar iniciativas, propostas ou suxestións ao Concello, para ser discutidas nas comisións informativas municipais correspondentes.8. Constituírse en órgano de consulta nos procesos de elaboración das disposicións normativas de ámbito municipal neste eido e, en xeral, nos asuntos de transcendencia para o turismo do Concello.9. Presentar anualmente unha memoria informe da súa actuación.10. Establecer canles de relación con outras administracións e organizacións relacionadas co turismo. Artigo 5.º.–Estrutura. O Consello Municipal de Turismo do Concello de Santiago de Compostela estará formado polos seguintes órganos: Pleno, presidente/a e secretario/a. Así mesmo, poderanse constituír comisións de traballo, encargadas de preparar e desenvolver os traballos do órgano plenario do Consello. Artigo 6.º.–Pleno. O Pleno é o supremo órgano de decisión e formación da vontade do Consello. Estará integrado polos seguintes membros: – Presidente: o alcalde-presidente da Corporación quen pode ser substituído por ausencia ou delegación polo concelleiro/a delegado/a de turismo. – 1 representante de cada un dos grupos municipais presentes na Corporación, nomeados polo Pleno da Corporación. – 2 representantes veciñais, os cales serán designados polo Consello de Relacións Veciñais de Santiago de Compostela. – O/a director/a-xerente/a da empresa municipal de Turismo de Santiago de Compostela (INCOLSA). – 1 representante da Catedral de Santiago, a través da súa Fundación. – 1 representante da Cámara de Comercio de Santiago de Compostela. – 1 representante da asociación/colectivo máis representativa/o do sector hoteleiro/hospedaxes de Santiago, considerándose a máis representativa a de maior número de empresarios asociados. – 1 representante da asociación/colectivo máis representativa/o do sector restauración de Santiago, considerándose a máis representativa a de maior número de empresarios asociados. – 1 representante da Universidade de Santiago de Compostela. – 1 representante da Axencia de Turismo da Xunta de Galicia. – 1 técnico/a da Concellería de Promoción Económica, Comercio, Emprego e Turismo. – 1 responsable técnico/a do Plan de Xestión da Cidade Histórica. – 1 representante do sector congresos, a través do responsable do Santiago de Compostela Convention Bureau. – 1 representante do Centro de Estudos Turísticos da Universidade de Santiago de Compostela. – 1 representante de Cursos Internacionais da Universidade de Santiago. – 1 representante do sector cultural da cidade, a través da Xerencia do Auditorio de Galicia en tanto non exista outro órgano representativo do sector. – 1 representante dos/as Guías Turísticos/as de Santiago de Compostela (APIT Galicia). – 1 representante da asociación de intermediación de produtos turísticos / axencias de viaxes de Galicia (AGAVI). – 2 representantes das asociacións de comerciantes da cidade, designados pola Mesa do Comercio. – 1 representante da Cidade da Cultura. – 1 representante das organizacións de representación das persoas consumidoras e usuarias que inclúan no seu ámbito de actuación os servizos turísticos e se atopen inscritas no rexistro municipal de asociacións de Santiago de Compostela. – 1 experto/a en turismo, designado/a polo Pleno do Consello Municipal de Turismo. Os membros do Pleno do Consello serán nomeados polo/a presidente/a ao principio da lexislatura e para a duración desta, podendo cada unha das entidades representadas propoñer a designación de titulares e suplentes así como efectuar e propoñer a substitucións dos designados, ao longo do seu mandato. Os membros do Consello Municipal de Turismo e Cidade que o sexan en virtude da representación que ostentan, perderán a condición de tales no momento de cesaren como representantes dos seus respectivos colectivos. Ás sesións do Pleno do Consello Municipal de Turismo e Cidade poderán asistir aqueles especialistas, técnicos/as e personalidades que se considere necesario. A súa participación será con voz pero sen voto. No nomeamento dos membros terase en conta o establecido no artigo 16 da Lei orgánica 3/2007, de 22 de marzo, para a igualdade efectiva de mulleres e homes, procurando atender ao principio de presenza equilibrada entre ambos sexo na súa composición. Así como o previsto na Lei 7/2004, do 16 de xullo para a igualdade entre homes e mulleres. Artigo 7.º.–Presidente. O presidente do Consello Municipal de Turismo e Cidade será o alcalde-presidente da Corporación ou concelleiro/a en quen delegue. Terá como atribucións propias as seguintes: – Ostentar a representación do Consello. – Acordar a convocatoria das sesións ordinarias e extraordinarias e fixar a orde do día, tendo en conta no seu caso as peticións dos demais membros formuladas por escrito e coa suficiente antelación. – Presidir as sesións, moderar o desenvolvemento dos debates e suspendelos por causas xustificadas. – Dispoñer o cumprimento dos acordos do Consello. – Autorizar coa súa sinatura os acordos do Pleno do Consello Municipal de Turismo e Cidade. – Nomear aos membros do Pleno de acordo coas propostas das organizacións representadas no Consello Municipal. – Exercer cantas outras funcións sexan inherentes á súa condición de presidente. Artigo 8.º.–Secretario/a. O/a secretario/a do Consello Municipal de Turismo e Cidade será o/a Secretario/a Xeral do Pleno da Corporación ou persoal no que delegue. Terá, entre outras atribucións, a de preparar as ordes do día, realizar as correspondentes convocatorias, levantar acta das sesións dos órganos do Consello Municipal de Turismo e Cidade, custodiar as mesmas, expedir certificacións dos acordos adoptados e aquelas outras que sexan propias do seu labor de Secretario/a, de acordo coa lexislación vixente. Asistirá ás reunións do Pleno e das Comisións de Traballo do Consello Municipal de Turismo e Cidade con voz pero sen voto. Artigo 9.º.–Comisións de traballo. De existiren, estarán integradas polo/a presidente/a, ou membro do Consello Municipal en quen delegue, e aqueles membros que o Pleno do Consello designe en cada caso, coa asistencia do/a Secretario/a. Delas formarán parte necesariamente un representante de cada un dos grupos políticos presentes na Corporación. Os acordos nas Comisións adoptaranse por consenso e, de non ser isto posible, trasladaranse ao Pleno do Consello todas as propostas existentes, indicando en todo caso os apoios de cada unha delas. Artigo 10.º.–Réxime de sesións. O Pleno do Consello Municipal de Turismo e Cidade reunirase, en sesión ordinaria, alomenos unha vez cada tres meses e, con carácter extraordinario, previa convocatoria do/a presidente/a ou solicitude por escrito e coa debida antelación da terceira parte da totalidade dos seus membros. Artigo 11.º.–Funcionamento. O funcionamento do Consello rexerase pola normativa prevista para os órganos colexiados na Lei de Réxime Xurídico das Administracións Públicas e do Procedemento Administrativo Común. O voto dos membros do Pleno do Consello será persoal e indelegable, recoñecéndose o dereito dos discrepantes a formular votos particulares que deberán xuntarse á resolución correspondente. Artigo 12.º.–Adopción de acordos. Os acordos adoptaranse por maioría de votos. O voto do/a presidente/a nos casos de empate non terá carácter dirimente. Artigo 13.º.–Sede. A sede e lugar de reunión do Consello Municipal de Turismo e Cidade será a Casa do Concello, ou lugar que en cada caso designe o/a presidente/a na convocatoria. Disposición derrogatoria Coa entrada en vigor do presente regulamento, quedará derrogado o vixente Regulamento do Consello Sectorial de Turismo do Concello de Santiago de Compostela, aprobado por acordo do Pleno da Corporación o día 26 de xuño de 2008 e publicado no BOP de A Coruña do 11 de novembro de 2008, así como cantas normas municipais de igual ou inferior rango en canto contradigan o disposto no presente Regulamento. Disposición final única.–Entrada en vigor O presente regulamento non entrará en vigor ata que se publique integramente o seu texto no Boletín Oficial da Provincia e transcorran quince días desde a dita publicación. O que se publica aos efectos da súa entrada en vigor. Santiago de Compostela, 19 de maio de 2016. O ALCALDE Asdo.: Martiño Noriega Sánchez